Všeobecné záväzné nariadenie obce Sihelné č. 1/2018
o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp na území obce Sihelné

Obec Sihelné na základe § 6 ods. 1 zákona č. 369/1990 Zb. o obecnom zriadení v znení nehorších predpisov a v súlade s ustanovením § 36 ods. 7 písmena c) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov (ďalej len „zákon“) vydáva toto všeobecne záväzné nariadenie o spôsobe náhradného zásobovania vodou a náhradného odvádzania odpadových vôd a o zneškodňovania obsahu žúmp na území obce Sihelné.

**Článok 1**

**Úvodné ustanovenia**

1. Toto všeobecne záväzné nariadenie (ďalej len „VZN“) sa dotýka všetkých občanov, ktorí žijú, alebo vlastnia nehnuteľnosť na bývanie na území obce Sihelné, fyzických a právnických osôb, ktoré prevádzkujú svoju činnosť na území obce Sihelné, sú napojení na verejný vodovod alebo majú vlastnú studňu, z čoho vyplýva, že produkujú odpadové vody, ktoré vypúšťajú do žumpy.

2. Toto VZN upravuje:

a) dočasné obmedzenie alebo zákaz užívania pitnej vody na iné účely, ak je to nevyhnutné na zabezpečenie zásobovania pitnou vodou v obci v čase jej nedostatku,

b) spôsob náhradného zásobovania vodou,

c) spôsob náhradného odvádzania odpadových vôd a zneškodňovanie obsahu žúmp, podľa miestnych podmienok.

**Článok 2**

**Dočasné obmedzenie užívania pitnej vody**

1. Dočasne obmedziť alebo zakázať užívanie pitnej vody z verejného vodovodu na iné účely ako je zásobovanie obyvateľov pitnou vodou môže vyhlásiť starosta obce, a to: miestnym rozhlasom, písomným oznámením na úradnej tabuli obce a na internetovej stránke obce v dôsledku poklesu výdatnosti vodného zdroja, najmä vplyvom nepriaznivých klimatických podmienok a po vyhlásení mimoriadnej situácie. Vo vyhlásení sa uvedie čas, od kedy platí obmedzenie alebo zákaz užívania pitnej vody z verejného vodovodu na iné účely ako je zásobovanie obyvateľov pitnou vodou

2. V čase obmedzenia užívania pitnej vody na iné účely ako je zásobovanie obyvateľov pitnou

vodou je zakázané používanie pitnej vody z verejného vodovodu na polievanie záhrad, ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, polievanie klziska, stavebné účely a upratovanie.

3. Dodávka pitnej vody bude v plnom rozsahu obnovená bez meškania po odstránení dôvodov

obmedzenia alebo zákazu užívania pitnej vody z verejného vodovodu na iné účely, ako je

zásobovanie obyvateľov pitnou vodou. O obnovení dodávky pitnej vody obec informuje obyvateľov v mieste obvyklým.

**Článok 3**

**Náhradné zásobovanie pitnou vodou**

1. Náhradné zásobovanie pitnou vodou sa vykonáva v prípade dlhodobého prerušenia, alebo obmedzenia dodávky vody z verejného vodovodu z dôvodov:

a. mimoriadnej udalosti, mimoriadnych klimatických podmienkach,

b. pri poruche na verejnom vodovode,

c. pri ohrození života a zdravia ľudí alebo majetku,

d. pri obmedzení zásobovania vodou.

2. Ak nemožno zabezpečiť dodávku pitnej vody verejným vodovodom, prevádzkovateľ verejného vodovodu v spolupráci s obcou zabezpečí dodávku pitnej vody náhradným zásobovaním pitnou vodou.

3. Dodávka pitnej vody náhradným zásobovaním sa zabezpečuje rozvozom cisternami s pitnou vodou alebo inými prepravnými prostriedkami, alebo výdajom balenej vody.

4. Odberné miesta a čas pristavenia cisterny s pitnou vodou oznámi obec v obecnom rozhlase, oznámením na úradnej tabuli obce a na internetovej stránke obce.

5. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve a to minimálne 15 litrov pitnej vody na osobu denne. V mimoriadne nepriaznivých podmienkach 5 litrov na osobu denne, najviac na tri po sebe nasledujúce dni.

**Článok 4**

**Náhradné odvádzanie odpadových vôd**

1. O spôsobe náhradného odvádzania odpadových vôd prevádzkovateľom, obec informuje prostredníctvom oznámenia v obecnom rozhlase, oznámením na úradnej tabuli obce a na internetovej stránke obce.

**Článok 5**

**Zneškodňovanie obsahu žúmp**

1. Nakoľko obec Sihelné nemá dobudovanú kanalizáciu vo všetkých častiach obce, obyvatelia obce používajú na odvádzanie odpadových vôd žumpy.

2. Vlastníci, prípadne užívatelia žumpy, zodpovedajú za pravidelný odvoz a zneškodňovanie obsahu žumpy na vlastné náklady prostredníctvom oprávnenej právnickej osoby alebo fyzickej osoby oprávnenej na podnikanie, v súlade s platnými predpismi a to v intervale primeranom kapacite žumpy.

**Článok 6**

**Sankcie**

1. V prípade porušenia tohto VZN bude obec Sihelné postupovať v súlade s ustanovením § 40, ods. 1 písmena j) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii sieťových odvetviach v platnom znení .

**Článok 7**

**Záverečné ustanovenia**

1. Toto VZN č. 1/2018 o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp, podľa miestnych podmienok na území obce Sihelné bolo schválené uznesením Obecného zastupiteľstva obce Sihelné č. E/2. zo dňa 9. 2. 2018 a nadobúda účinnosť dňa 27. 2. 2018.

2. Nadobudnutím účinnosti tohto všeobecne záväzného nariadenia sa ruší VZN č. 1/2017 o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp, podľa miestnych podmienok na území obce Sihelné.

Mgr. Ľubomír Piták

starosta obce

Návrh VZN č. 1/2018 bol na úradnej tabuli obce:

Vyvesený dňa: 18. 01. 2018 Zvesený: 9. 02. 2018

VZN č. 1/2018 bol na úradnej tabuli obce:

Vyvesený dňa: 12. 02. 2018 Zvesený: 27. 02. 2018